Vermoorde jong ma het onlangs verloof geraakKelly Bain en Christopher Bonus. Foto: Facebook In ŉ foto wat in November 2017 geneem is lag ŉ stralende Kelly Bain (26) uitbundig kort nadat sy en haar kêrel, Christopher Bonus, verloof geraak het. Bain is agt maande later helder oordag in haar huis vermoor. Sy is Woensdagmiddag in haar huis in Kabegapark, Port Elizabeth, oorval en met ŉ skerp voorwerp doodgesteek. Haar een maand oue babadogtertjie was in die huis ten tyde van die voorval. Kapt. Johan Rheeder, woordvoerder van die polisie, het aan Maroela Media bevestig Bain se verloofring is vermoedelik tydens die aanval gesteel. “Ons het ook ŉ sak met twee skootrekenaars buite die perseel gekry,” het Rheeder gesê. Teen vroeg Donderdagmiddag is niemand nog in verband met die moord in hegtenis geneem nie. Maroela Media het vroeër berig Bain is in haar huis in Brymore aangeval. In hierdie tyd het Bonus by die huis aangekom en die aanvaller gekonfronteer. Die aanvaller het op die vlug geslaan en Bain is op die slaapkamervloer aangetref met steekwonde aan haar nek en arm. Sy het op die toneel gesterf. Volgens Rheeder is die huishulp later in die badkamer aangetref waar sy glo deur die aanvaller toegesluit is. Sy en die babadogtertjie was ongedeerd. Rheeder het bevestig daar was geen teken van gedwonge toegang tot die huis nie en die presiese gebeure vorm deel van die polisie se ondersoek. ŉ Saak van moord en roof word ondersoek.